Dominica prima post octavas Pentecostes incipit historia de Libro Regum. Primo ad vesperas sabbato, capit. Benedictus Deus. Quod etiam tam in dominicis quam in privatis diebus semper est idem. Resp. Dominus qui eripuit, ℣ Misit Deus; hymnus O lux, ℣ Vespertina oratio; ant. de historia Regum; coll. Deus in te sperantium. Hymnus ad nocturnos Nocte surgentes, ad laudes Ecce jam noctis, et cantantur usque ad inceptionem historiæ Adaperiat. Quatuor ultima responsoria historiæ dicuntur in tertio nocturno. § Et notandum, postquam semel cantata fuerint tertium, septimum et nonum, in ceteris dominicis ad nocturnos cantatur de sancta Trinitate; quartum vero, octavum et duodecimum ambrosiana erunt, seu Domini est terra. Ad te Domine levavi, et hoc tenetur usque ad inceptionem historiæ Si bona, nisi festum in albis fiat, aut in dominica incipiat historia nondum dicta. § Ipsa dominica in primo nocturno ℣. Memor fui nocte, in secundo Media nocte, in tertio Exaltare Domine; hymnus Nocte surgentes. Ad cantica, quæ sunt Domine miserere nostri. Audite qui [longe]. Miserere Domine, all. dicitur ut ant. De Sion exibit lex. Ad matutinas laudes, super tres psalmos all. ut ant. Dico vobis; ad Benedicite ant. Trium puerorum; ad Laudate dicitur all. ut ant. In Domino; capit. Benedictio et claritas; resp. Hæc est dies, ℣. Dominus regnavit; ant. in evangelium Homo quidam erat dives. Ad primam all. ut ant. Hortus conclusus, capit. Regi autem seculorum, quod tam in dominicis quam in omnibus duodecim lectionibus dicitur, excepto Adventu et Septuagesima; coll. de sancta Trinitate Omnipotens, quæ ad hanc horam in omnibus dominicis per totum annum est dicenda, nec pro aliqua vel præcipua festivitate mutanda. Post consecrationem salis et aquæ ant. Asperges me. Ad processionem in eundo ad Sanctam Mariam ant. vel resp. de ipsa. § In omnibus dominicis usque ad Adventum hæ duæ antiphonæ solæ cantantur ad processionem per claustrum, vicissim una in una dominica, et alia in alia (160), scilicet Cum venerimus. Oremus [dilectissimi]; et si opus fuerit quid addi [ant. Dimitte nobis]. § Ad stationem in vestibulo ecclesiæ, resp. aliquod de sancta Trinitate. Ad introitum, ant. vel resp. aliquod de sanctis in quorum honore locus præcipue consecratus est. Ad tertiam, all. ut ant. Christi virgo, capit. Deus caritas est, ℣. Ego dixi Domine. Ad sextam, all. ut ant. Inter natos, capit. Alter alterius, ℣. Dominus regit me. Ad nonam, all. ut ant. Innuebant, capit. Empti enim estis, ℣. Ab occultis. Ad vesperas, resp. Quam magnificata sunt; in privatis diebus Adjutorium nostrum, in sabbato Magnus Deus noster; versic. Dirigatur, excepto sabbato, per totam hebdomadam. § In privatis noctibus capit. ad nocturna Vigilate, ad matutinas Nox præcessit. Ad primam, capit. Pacem et veritatem, coll. Domine Deus qui: quæ duo in privatis diebus ita sunt conjuncta ut nullo tempore ab invicem separentur ad primam. Ad tertiam, cap. Sana me Domine, ℣. Adjutor meus. Ad sextam et nonam eadem sunt [capitula] quæ in dominicis et iidem versus. Collectæ ad tertiam, sextam et nonam sunt de quotidianis, quascumque volueris, duabus primis exceptis quæ in dominicis ad sextam et nonam dicuntur. Ad completorium, capit. Tu autem in nobis es et coll. Visita quæsumus Domine ita sunt immobilia ut, sive sit dies privatus, sive solemnis, nunquam moveantur. Quod si duodecim lectiones fuerint et non sit dies dominica, ad primam dicitur coll. In hac hora. § In sabbatis ad vesperas, super canticum de evangelio, antiphona dicitur de historia de qua responsoria in crastino dicuntur; ad matutinas et ad secundas vesperas, de evangelio. In privatis noctibus, ad matutinas est de ipso cantico, ad vesperas iterum de evangelio. Eo quoque sabbato in cujus sequente nocte sunt aliqua responsoria inchoanda, non dicitur ad vesperas feriale responsorium, sed unum de inchoandis. Collecta quæ ad quamlibet dominicam pertinet dicenda est, et in sabbato ad vesperas, et post nocturnos ad evangelium, et ad matutinas, et ad missam matutinalem, et ad tertiam, et ad majorem missam, et iterum ad vesperas. Similiter fit in festivitatibus duodecim lectionum, quibusdam exceptis, quas in hoc consuetudinum libro invenire potes aliquando habere collectam ad solam vigiliam et aliam deinceps, aliquando ad vigiliam et evangelium unam tantum et deinceps aliam, aliquando unam ad vigiliam et aliam ad evangelium et deinceps aliam. In privatis autem noctibus habentur in collectaneo et hæ quæ dicendæ sunt ad nocturnos, et hæ quæ ad matutinas, et quæ ad vesperas.